Jhesus. Mynen denst myt vormoge alles guden. Wetet leue mester Pawell, jck en weth juw sunderges nycht tho screuen besunder jck en hadde van juw nycht vormoden west dat gy my solden sodanen gast jnt hus gesant hebben, de my sodan dynck bewyst hefft, dat he my den jungen afflocket vnde forfort heft, dat my sere vordrut vnde sall an em nycht vngewigkenn blyuen. Hadde gy des begerende west, jck hadde ene juw woll gesant. So hape jck, dat jt myt juwem wetende nycht geschen js, efte juw knecht seggen wolde dat syn schult nycht en were; hadde he fram west, so solde he my dyt tho weten hebben laten werden; solde jt my dusent marc kosten, jd soll nicht vngewraken blyuen an eme. Hyrumme so bidde jck vnde begere, dat gy my willen den jungen senden myt bewyser dysses breffes vmme sake willen alse gy woll marken konen; vnde hape jck, dat gy juw hyr jnne bewisen willen alse myn gude loue tho juw js; dar vmme will he dar wesenn, dat he dar synen egen willen mach hebben. Leue mester Pawell, dot hyr jnne mynen willen; jck will juwen willen gerne don wor jck kan vnde mach. Hyr mede syt Gade beualen vnde sunte Hinrick lange gesunt to synen gotliken denste. Gescreuen jn Rewell vpp sunte Andreas auent jnt jar xv(c) ix. Hans Surpe. Adress: Dem erwerdighenn herenn mester Pawell, artzedekenn tho Abouw, sall desse breff fruntliken gescreuen.